Brann vekker oppsikt i Europa. Men bak seiersgliset kjente kapteinen på en vond følelse.
BERGEN (Aftenposten): Cecilie Redisch Kvamme inspireres gjennom å hjelpe rusavhengige til fysisk aktivitet og fellesskap. – De viser at ingenting er umulig.  – Utad så tror jeg ikke at andre har merket det noe særlig. Men på innsiden har jeg merket stor forskjell.  Etter at Cecilie Redisch Kvamme tok valget hun hadde kviet seg for, kjente hun på en enorm lettelse.  – Nå er det en befriende følelse. Valget hun tok, handler om en rolle hun fikk for ett år siden.  Mistet gleden ved fotball Da Tuva Hansen dro til Bayern München i 2023, var det naturlig at Kvamme tok over kapteinsrollen i klubben.  Branns kvinnelag hadde da tilbakelagt to elleville sesonger der de ble kronet seriemestere i 2021 og 2022.  2023 startet derimot tungt. I tillegg til Tuva Hansen forlot tre andre spillere klubben, og flere var ute med skade.  En svak sesongstart og manglende utvikling førte til trenerbytte bare syv kamper inn i sesongen. Det var en tøff periode for både Kvamme og laget.  Men da lykken snudde og Brann kjempet seg gjennom gruppespillet i Champions League, kjente kapteinen at noe fortsatt var galt.  – Da vi begynte å få resultater igjen, kjente jeg at fotballgleden ikke var der, forteller forsvarsspilleren.  – Fotball har alltid vært et fristed for meg. Når det ikke var gøy lenger, så måtte jeg finne en måte å få gleden tilbake igjen.  Hun skjønte da at det var kapteinsrollen som tynget henne.  Redd for reaksjoner  I februar slapp 28-åringen nyheten til resten av laget. Hun ga fra seg kapteinsrollen.  – Var du redd?  – Ja, jeg var jo egentlig forberedt på negative reaksjoner.  Hun fryktet at hun svek lagvenninner, klubben og supporterne.  – Hvem vil ikke være lagkaptein på Brann liksom? Jeg følte at jeg skuffet meg selv også. Samtidig er jeg nå stolt over at jeg tok valget. Det kjennes veldig godt i ettertid.  – Du ser hvor viktig fotballen er for dem En annen lederrolle hun derimot trives mye bedre i, er rollen hun har i Branns gatelag. Det er et frivillig tilbud for personer som har slitt med rus. Der er Kvamme en del av trenerteamet. Aftenposten er én av få som har fått være med på trening. Her finner de tilhørighet  I Bergen der regnet faller sidelengs og vinden river i tretoppene, møter de opp uansett vær.  Kvamme roser spillerne sine.  – De møter opp uansett om det blåser, regner, snør eller alt samtidig. Du ser hvor viktig tilbudet er for dem, forteller hun.  På Brann spiller hun med eliteutøvere på toppnivå, men det er med gatelaget hun ser ekte glede ved idretten.  – Det er her du ser hva fotball egentlig handler om: samhold og det å jobbe sammen mot et mål. Her finner de tilhørighet, identitet og fellesskap.  Gir dem en grunn til å holde seg rusfri Kvamme er utdannet sykepleier og har tidligere erfaring fra å ha jobbet med rus og psykiatri. Hun vet hvor viktig et slikt tilbud er for de som har slitt eller sliter med rus.  – Det er kjempeviktig. Forskning viser at aktivitet er viktig for fysisk og psykisk helse, forteller hun. For spillerne som hutrer på banen denne dagen, er det enda et viktig element i tilbudet.  – De som er her, får en rusfri arena og sted å komme til. Dette er en fysisk aktivitet, men enda viktigere så gir vi dem et sted å komme til og en grunn til å stå opp om morgenen.  – De får en grunn til å holde seg rusfri dagen før, mener Kvamme.  «Du må aldri gi opp» Skjærtorsdag skal Brann spille en av klubbens aller største kamper. Kvartfinalen i Champions League spiller de borte mot verdens beste fotballag på kvinnesiden, Barcelona.  – Klarer gatelaget å holde deg på jorden nå i Champions League-eventyret?  – Jeg vil kanskje si nei. De er vår aller største heiagjeng og viser at ingenting er umulig, forteller hun.  Hun får i tillegg masse tips, råd og backing fra gatelag-spillerne.  – Som hva da?  – «Du må aldri gi opp», forteller de hele tiden. Det tror jeg absolutt vi alle skal ta med oss.  Den første kvartfinalen ble spilt i  Bergen. Der vant Barcelona 2–1. Cecilie Kvamme sto da for Branns scoring.  På torsdag får hun bære kapteinsbindet en siste gang før det offisielt overrekkes til Marthine Østenstad.

Barcelona-Brann vises på TV 2 kl. 18.45
Cecilie Redisch Kvamme, tidligere kaptein for Branns fotballag, har opplevd større idrettsglede etter at hun lot Marthine Østenstad ta over kapteinsbindet.  Kvamme jobber også med Gatelaget Brann, et program for personer som har slitt med rus. Selv om hun innledningsvis fryktet negative reaksjoner, er Kvamme nå stolt over sitt valg.